KIRJALLINEN KYSYMYS P-2482/01 esittäjä(t): Joan Colom i Naval (PSE) komissiolle. Kuivuus ja nälänhätä Keski-Amerikassa.



Virallinen lehti nro 147 E , 20/06/2002 s. 0020 - 0021



KIRJALLINEN KYSYMYS P-2482/01 esittäjä(t): Joan Colom i Naval (PSE) komissiolle (5. syyskuuta 2001) Aihe: Kuivuus ja nälänhätä Keski-Amerikassa Saamieni tietojen mukaan Keski-Amerikkaa jo kolme kuukautta vaivaava kuivuus on tuhonnut 40100 prosenttia maissi-, papu-, riisi- ja durraviljelyksistä joillakin alueilla, ja Yhdistyneiden kansakuntien alaisen Maailman elintarvikeohjelman (WFP) mukaan 1,6 miljoonaa ihmistä kärsii nälästä Guatemalassa, El Salvadorissa, Hondurasissa ja Nicaraguassa. Voiko komissio ilmoittaa, onko asiaa koskevia avustustoimia toteutettu, ja jos on, niin mikä on niiden tulos? Christopher Pattenin komission puolesta antama vastaus (4. lokakuuta 2001) Elintarvike- ja maatalousjärjestön (FAO) 3. syyskuuta 2001 antaman erityishätäraportin nro 317(1) mukaan Keski-Amerikan viljan kokonaistuotannon arvioidaan tällä hetkellä olevan 2,3 miljoonaa tonnia, noin 8 prosenttia vähemmän kuin viimeisten viiden vuoden keskiarvo. Laskun syynä ovat suurelta osin toukokuun 2001 runsaita sateita seuranneet, kesä- ja elokuun 2001 välisenä aikana esiintyneet kuivuus ja epätasaisesti jakautuneet sateet. Peräkkäisten luonnonkatastrofien kasautuvat vaikutukset Mitch-pyörremyrsky, maanjäristykset ja kuivuus , tärkeän vientiin menevän sadon (kahvi, banaani) dramaattinen hinnanlasku ja maatalouspolitiikkojen rakenteelliset puutteellisuudet ovat osaltaan vaikuttaneet yleisesti vallitsevan köyhyystilan pahenemiseen ja ravinnon saamisen epävarmuuteen maaseudulla asuvasta väestöstä suuren osan keskuudessa. Kaikki merkit viittaavat siihen, että alueen hallitukset vastaavat tämänhetkisiin elintarvikeavun tarpeisiin käyttämällä strategisia varastoja ja tuomalla elintarvikkeita alueelle, minkä lisäksi hyödynnetään Maailman elintarvikeohjelman (WFP), Yhdysvaltain kehitysyhteistyöviraston (USAID) ja Latinalaisen Amerikan kehityspankin (IDB) myöntämiä elintarvikeavustuksia. Tähän mennessä hallitukset eivät ole pyytäneet lisähätäapua, eikä ulkomaisilta avustusjärjestöiltä tai kansalaisjärjestöiltä (NGO:t) ole tullut avunpyyntöjä. Kuitenkin epäsuotuisten maataloudellisten olojen jatkuminen saattaa johtaa lyhyellä aikavälillä siihen, etteivät hallitukset enää kykene vastaamaan kysyntään, ja näin ollen saatetaan tarvita lisää lahjoitustukea. Komissio jakaa parhaillaan (Euronaid:in kautta) kansalaisjärjestöille rahallista tukea yli 2,2 miljoonan euron arvosta maataloustuotteiden hankkimiseksi El Salvadorin alueelle. Komissio harkitsee myös joidenkin meneillään olevien projektien uudelleen kohdistamista ja vararahastossa olevien varojen käyttöönottoa, jotta kyseisen kriisin mukanaan tuomiin tarpeisiin voitaisiin paremmin vastata. Komissio seuraa tarkasti alueen tilannetta lähetystöjensä välityksellä elintarviketurvakomitean ja ECHO:n paikallisten neuvonantajien tukemana. 31. elokuuta 2001 asti komissio saattoi myös hyödyntää entisen Euroopan elintarviketurvallisuusverkoston (RESAL) teknisen avun toimiston laatimia korkeatasoisia raportteja ja analyysejä. (1) http://www.fao.org/WAICENT/faoinfo/economic/giews/english/alertes/2001/SA317CA.htm.